32006R1744
L 329/19
JURNALUL OFÍCIAL AL UNIUNII EUROPENE
REGULAMENTUL (CE) NR. 1744/2006 AL COMISIEI
din 24 noiembrie 2006
privind normele referitoare la ajutorul pentru viermii de mătase
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1544/2006 al Consiliului din 5 octombrie 2006 de stabilire a unor măsuri speciale de încurajare a creșterii viermilor de mătase (1), în special articolul 2,
întrucât:
(1)
Regulamentul (CEE) nr. 1054/73 al Comisiei din 18 aprilie 1973 privind normele referitoare la ajutorul pentru viermii de mătase (2) a fost modificat în mod substanțial de mai multe ori (3). Este necesar ca, din motive de claritate și de raționalitate, să se procedeze la codificarea regulamentului menționat.
(2)
În temeiul dispozițiilor articolului 1 din Regulamentul (CE) nr. 1544/2006 și al articolului 2 alineatul (3) din Regulamentul (CEE) nr. 922/72 al Consiliului din 2 mai 1972 de stabilire a normelor generale de acordare a ajutorului pentru viermi de mătase (4), ajutorul se acordă numai pentru cutiile cu ouă care conțin o cantitate minimă de ouă și care au produs un număr minim de coconi. Ar trebui să li se permită statelor membre să stabilească această producție minimă, luând în considerare, cu toate acestea, condițiile normale de producție din Comunitate.
(3)
În temeiul articolului 3 din Regulamentul (CEE) nr. 922/72, statele membre trebuie să instituie un regim de control care să garanteze că produsul pentru care se solicită ajutorul îndeplinește condițiile de acordare a acestuia. În consecință, cererile de ajutor depuse de crescători trebuie să includă un minimum de informații necesare pentru acest control.
(4)
Este necesar să se prevadă dispoziții uniforme pentru plata sumei ajutorului.
(5)
Statele membre sunt autorizate să acorde ajutorul numai crescătorilor ale căror cutii cu ouă au fost furnizate de un organism desemnat și care au livrat coconii produși unui organism desemnat. Pentru buna aplicare a regimului ajutoarelor, este necesar să se definească condițiile de autorizare a acestor organisme.
(6)
În acest caz, pentru a asigura eficacitatea sistemului de control menționat mai sus, este necesar să se prevadă ca cererile de ajutor să fie însoțite de atestările emise de organismele menționate. În același scop, este necesar să se prevadă ca statele membre să verifice exactitatea acestor atestări.
(7)
Măsurile prevăzute de prezentul regulament sunt conforme cu avizul Comitetului de gestionare a fibrelor naturale,
ADOPTĂ PREZENTUL REGULAMENT:
Articolul 1
Ajutorul prevăzut la articolul 1 din Regulamentul (CE) nr. 1544/2006 se acordă pentru viermii de mătase crescuți în Comunitate, în condițiile definite la articolele 2-6 din prezentul regulament.
Articolul 2
Ajutorul se acordă numai pentru cutiile:
(a)
care conțin cel puțin 20 000 de ouă de viermi de mătase apte pentru ecloziune;
(b)
care au produs un număr minim de coconi selectați, care prezintă un aspect exterior corespunzător, maturi, de culoare și dimensiuni uniforme, fără pete și rugină, adecvați pentru sculuire.
Producția minimă prevăzută la litera (b) este stabilită de statul membru în cauză și nu poate fi mai mică de 20 kg.
Articolul 3
(1) Ajutorul se acordă crescătorilor de viermi de mătase care prezintă cereri până la 30 noiembrie a fiecărui an, cu excepția cazurilor de forță majoră.
Cu toate acestea, în cazul în care cererea de ajutor este depusă:
-
până la 31 decembrie din același an, se acordă două treimi din ajutor,
-
până la 31 ianuarie din anul următor, se acordă o treime din acest ajutor.
Fiecare crescător poate depune o singură cerere.
(2) Statul membru depune suma ajutorului pentru crescător în termen de patru luni de la depunerea cererii.
Articolul 4
(1) Cererea de ajutor include cel puțin:
-
numele, adresa și semnătura solicitantului,
-
numărul de cutii de ouă folosite precum și data sau datele la care acestea au fost primite,
-
cantitatea de coconi produsă din aceste ouă și data sau datele de livrare a acestora,
-
locul de antrepozitare a coconilor produși sau, în cazul în care au fost vânduți și livrați, numele și adresa primului cumpărător.
(2) În cazul în care se aplică dispozițiile prevăzute la articolul 2 alineatul (2) din Regulamentul (CEE) nr. 922/72, cererea este admisă numai în cazul în care aceasta este însoțită de atestatele prevăzute la articolul 6 din prezentul regulament.
Articolul 5
(1) În conformitate cu articolul 2 alineatul (2) din Regulamentul (CEE) nr. 922/72, pot fi autorizate numai organismele publice sau private care țin o contabilitate în care se precizează cel puțin:
-
numărul de cutii livrate, precizându-se numele crescătorului căruia i-au fost expediate și data expedierii,
-
cantitatea de coconi primiți, precizându-se numele crescătorului care le furnizează și data primirii.
(2) Statele membre supun organismele desemnate unui control care să permită verificarea, în special, a corespondenței dintre indicațiile din contabilitatea respectivă și cele din atestările prevăzute la articolul 6.
Articolul 6
Organismele desemnate eliberează crescătorilor:
-
în termen de maximum 40 de zile de la expedierea cutiilor cu ouă, o atestare în care să se precizez cel puțin numele și adresa crescătorului în cauză, numărul de cutii livrate, data expedierii și data de eliberare a atestării;
-
în termen de maximum 40 de zile de la primirea coconilor, o atestare în care să se specifice cel puțin numele și adresa crescătorului în cauză, cantitatea de coconi primită, data primirii și data de eliberare a atestării.
Articolul 7
Regulamentul (CEE) nr. 1054/73 se abrogă.
Trimiterile la regulamentul abrogat se interpretează ca trimiteri la prezentul regulament și se citesc în conformitate cu tabelul de corespondență de la anexa II.
Articolul 8
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 noiembrie 2006.